LT Europos Sąjungos oficialusis leidinys L 117/3

KOMISIJOS ĮGYVENDINIMO REGLAMENTAS (ES) 2018/690

2018 m. gegužės 7 d.

kuriuo dėl veikliosios medžiagos fenazakvino patvirtinimo sąlygų iš dalies keičiamas Įgyvendinimo reglamentas (ES) Nr. 540/2011

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalies c dalį,

kadangi:

(1) Komisijos įgyvendinimo direktyva 2011/39/ES (2) veiklioji medžiaga fenazakvinas įtraukta į Tarybos direktyvos 91/414/EEB (3) I priedą kaip veiklioji medžiaga;

(2) į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

(3) pagal veikliosios medžiagos fenazakvino patvirtinimą, kaip nustatyta Įgyvendinimo reglamento (ES) Nr. 540/2011 priedo A dalyje, šią veikliąją medžiagą leidžiama naudoti tik kaip akaricidą dekoratyviniams augalams šiltnamiuose;

(4) 2011 m. rugsėjo 19 d. veikliosios medžiagos gamintojas „Gowan Comércio Internacional e Serviços Limitada“ pagal Reglamento (EB) Nr. 1107/2009 7 straipsnio 1 dalį pateikė paraišką paskirtai valstybei narei ataskaitos rengėjai Graikijai, prašydamas iš dalies pakeisti fenazakvino patvirtinimo sąlygas, kad būtų panaikintas apribojimas ir jį būtų galima naudoti vynuogėms, citrusiniams vaisiams, sėklavaisiams ir kaulavaisiams. Valstybė narė ataskaitos rengėja nustatė, kad paraiška priimtina;

(5) valstybė narė ataskaitos rengėja parengė vertinimo ataskaitos projekto papildymą ir pateikė jį Europos maisto saugos tarnybai (toliau – Tarnyba) ir Komisijai 2012 m. vasario 14 d.;

(6) Tarnyba vertinimo ataskaitos projekto papildymą išsiuntė pareiškėjui ir valstybėms narėms, kad jos pateiktų pastabų, ir paskelbė jį viešai pagal Reglamento (EB) Nr. 1107/2009 12 straipsnio 1 dalį;

(7) 2013 m. kovo 19 d. Tarnyba pateikė Komisijai išvadą (5) dėl to, ar galima manyti, kad naujos veikliosios medžiagos fenazakvino naudojimo paskirtys atitinka Reglamento (EB) Nr. 1107/2009 4 straipsnyje nustatytus patvirtinimo kriterijus. 2013 m. rugsėjo 17 d. Komisija pateikė iš dalies pakeistą peržiūros ataskaitos projektą pareiškėjui, o 2013 m. spalio 2 d. – Augalų, gyvūnų, maisto ir pašarų nuolatiniam komitetui pastaboms pateikti. Nuolatinis komitetas negalėjo padaryti išvados, ar reikia keisti fenazakvino patvirtinimo sąlygas, kaip prašo pareiškėjas;

(8) Komisija, toliau nagrinėdama dokumentų rinkinį, parengė pradinės peržiūros ataskaitos papildymo projektą ir reglamento dėl fenazakvino projektą. 2017 m. gruodžio 13 d. Komisija papildymo projektą ir reglamento projektą pateikė Augalų, gyvūnų, maisto ir pašarų nuolatiniam komitetui;

(9) Komisija paprašė pareiškėjo pateikti pastabų dėl fenazakvino peržiūros ataskaitos papildymo projekto. Pareiškėjas pateikė pastabas ir jos buvo atidžiai išnagrinėtos;

(10) nebuvo įrodyta, kad augalų apsaugos produktai, kurių sudėtyje yra fenazakvino, gali būti laikomi iš esmės atitinkančiais Reglamento (EB) Nr. 1107/2009 4 straipsnyje nustatytus reikalavimus, jei nesilaikoma šiuo metu nustatyto apribojimo dėl naudojimo tik šiltnamiuose. Todėl yra tikslinga toliau taikyti apribojimą dėl naudojimo tik šiltnamiuose, kaip apibrėžta Reglamento (EB) Nr. 1107/2009 3 straipsnio 27 dalyje;

(11) nustatyta, kad Reglamento (EB) Nr. 1107/2009 4 straipsnyje nustatytų patvirtinimo kriterijų yra laikomasi, kai bent vienas augalų apsaugos produktas, kurio sudėtyje yra veikliosios medžiagos, naudojamas pagal vieną ar kelias tipiškas paskirtis, jei augalų apsaugos produktas naudojamas valgomiems kultūriniams augalams. Todėl yra tikslinga apribojimo naudoti fenazakviną tik dekoratyviniams augalams toliau netaikyti;

(12) pagal Reglamento (EB) Nr. 1107/2009 13 straipsnio 2 dalį kartu su to reglamento 6 straipsniu ir atsižvelgiant į dabartines mokslo ir technikos žinias, būtina ir tikslinga iš dalies pakeisti veikliosios medžiagos fenazakvino patvirtinimo sąlygas, tačiau tam tikros sąlygos ir apribojimai turi likti. Todėl Įgyvendinimo reglamentas (ES) Nr. 540/2011 turėtų būti atitinkamai iš dalies pakeistas;

(13) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Įgyvendinimo reglamento (ES) Nr. 540/2011 pakeitimai

Įgyvendinimo reglamento (ES) Nr. 540/2011 priedas iš dalies keičiamas pagal šio reglamento priedą.

2 straipsnis

Įsigaliojimas

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2018 m. gegužės 7 d. Komisijos vardu Pirmininkas Jean-Claude JUNCKER

(1) 2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009 11 24, p. 1).

(2) 2011 m. balandžio 11 d. Komisijos įgyvendinimo direktyva 2011/39/ES, kuria iš dalies keičiama Tarybos direktyva 91/414/EEB, kad būtų įtraukta veiklioji medžiaga fenazakvinas, ir iš dalies keičiamas Komisijos sprendimas 2008/934/EB (OL L 97, 2011 4 12, p. 30).

(3) 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

(4) 2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

(5) European Food SAFEty Authority. Conclusion on the peer review of the pesticide risk assessment of the active substance fenazaquin. EFSA Journal 2013;11(4):3166. [p. 80] doi:10.2903/j.efsa.2013.3166.